Dae vlieg verby soos slakke op langverlof | Netwerk24
Deur Blouwillem 06 April 2020 05:00
Die dae vlieg soos slakke op langverlof verby en op dag 11 dui die jongste beskikbare data daarop dat die gemiddelde aantal pitte in 'n bloedrooi plaasgranaat 937 is en nie 952 soos voorheen deur die president aangekondig nie.
Dít na aanleiding van onverpoosde, nuwe navorsing van granaatkenners soos Joggie, Frikka, Fransjohan en ouboet Tom, hoewel, bygesê, die Kiepersol-studiegroep beswaar aangeteken het teen Joggie se syfers.
Volgens hulle kan dié oud-Bok nie doeltreffend granaatpitte tel nie omdat sy vingers kwansuis te dik is (in sý grote kloue lyk selfs piesangs soos kroeg-peanuts, beweer hulle ewe pittig). Maar pitte nou eers daar gelaat.
Met die stilte wat so geruisloos op ons almal neergedaal het, dink ek baie oggende hier op die voorstoep aan jare gelede toe die kinders klein was en my bankrekening effens groter, toe ons laatmiddag daar deuskant Cradock by die Bergkwagga-park by 'n toe ontvangs opgedaag het en toe sonder plan staan en uitstaar het oor die oneindigheid van die Karoo daar ver onder ons. Die stilte was ewe oneindig.
Tot Ousus (stadskind en toe sewe) vra: "Pappa, wat is so stil hier?"
Nou, meer as 30 jaar later, dieselfde soort stilte, net sonder die uitsig en die bergkwaggas.
Nou, meer as 30 jaar later, dieselfde soort stilte, net sonder die uitsig en die bergkwaggas. Dié slag in die hartjie van die Jakarandastad die mens en nie die bergkwagga nie wat uitwissing in die gesig staar (of hopelik net uitdunning). En terwyl ek so daar net ná sonsopkoms met my eie gedagtes en my derde koffietjie sit, dink ek aan alles wat ek die laaste 11 dae bygeleer het (dis nou behalwe van die granate en by my liewe vroutjie).
Byvoorbeeld dat 'n mens al jou beste vleis eerste opeet; dat die verveelde huishonde in die buurt nie meer blaf nie omdat die staphonde gehok is wat hul altyd getart het; dat die veiligheids- en polisievoertuie patrolleer dat die biesies bewe noudat daar nie meer diewens hier is nie; dat die asblik wat ek Dinsdae uitsit (terloops, my week se laagste hoogtepunt), voller is as ooit; dat tot die vlieë huis toe is; dat dit net so lekker is om ou kleurskyfies teen 'n laken te kyk as netnetflieks, en dat ek nooit moeg raak om te kyk hoe die Bokke die Ingelse in 2007 met 36-0 opgefoeter het nie. Vroutjie wel.
En dan natuurlik hierdie week se heuglike opskrif: "Kerk spits hom nou toe op kernsake, sinodesitting oor gays uitgestel."
Kernsake soos die kennisgewing in Kroonstad se kerkblaadjie jare gelede: "Hierdie week se gesprekstema is: 'Hoe kom ek in die hemel? Die bussie vertrek sesuur van Huis Silwerkroon se voordeur af.' " Ja, broers, kernsake, asseblief! Nou én na die virus!